Talba ta' midneb maħkum mill-mard Salm ta' David. B'tifkira. Mulej, la ċċanfarnix fil-korla tiegħek, la twiddibnix fis-saħna tiegħek! Għax il-vleġeġ tiegħek daħlu fija, u idek tagħfas fuqi. Xejn mhu sħiħ f'ġismi minħabba l-għadab tiegħek; m'hemmx saħħa f'għadmi minħabba ħtijieti. Għax dnubieti telgħu 'l fuq minn rasi, bħal toqol kbir għalija jagħfsu fuqi. Irejħu u jdennu l-ġrieħi tiegħi, ħtija tal-bluha tiegħi. Ninsab milwi u mifni għall-aħħar; il-jum kollu ngħaddih fid-dwejjaq. Għax qabadni ħruq f'ġenbejja, u xejn sħiħ ma għandi f'ġismi. Mifni nħossni u mfarrak għalkollox; ngħajjat minħabba t-tferfir ta' qalbi. Sidi, quddiemek hi x-xewqa kollha tiegħi; it-tnehid tiegħi mhux moħbi minnek. Qalbi tħabbat, saħħti ħallietni, id-dawl ta' għajnejja wkoll naqasni. Ħbiebi u sħabi mill-mard tiegħi jitgerrxu; qrabati jżommu 'l bogħod minni. Xibka ħejjewli dawk li jonsbuli ħajti, iqassu fuqi dawk li jixtiquli d-deni, il-ħin kollu l-qerq inassu. Imma jien bħal trux li ma jismax; bħal imbikkem li ma jiftaħx ħalqu. Nagħmilha ta' wieħed li ma jismax, bħal wieħed li xejn ma għandu xi jgħid. Għax fik, Mulej, jien nittama; int li twieġeb, Sid u Alla tiegħi. Jien għedt: "Ma jifirħux minħabba fija, ma jiftaħrux fuqi jekk riġli jogħtor." Għax jien wasalt biex naqa', u tbatijieti dejjem quddiem għajnejja. Ħtijieti jien nistqarrhom; nitħasseb fuq id-dnub tiegħi. Tqawwew dawk li għal xejn b'xejn huma kontrija; żdiedu dawk li għal xejn jobogħduni; dawk li jrodduli għall-ġid id-deni; dawk li jiqfuli għax nimxi sewwa. La tħallinix, Mulej; Alla tiegħi, titbegħidx minni. Fittex agħtini l-għajnuna, Sidi, is-salvazzjoni tiegħi.